Joel Rosenberg

Leikitäänkö?

Hyvä suhde koiraan lisää omistajan onnellisuutta. Koira vaikuttaa etenkin ihmisen elämänhallintaan, emotionaalisuuteen, toiminnallisuuteen ja itsetuntoon.

Asia selviää Kennelliiton tiistaina julkistetusta tutkimuksesta. Sen on toteuttanut lääketieteen ja kirurgian tohtori Heimo Langinvainio. Hänet tunnetaan stressitutkijana ja työhyvinvoinnin pioneerina Suomessa.

Koiranomistaja on sitä onnellisempi, mitä parempi suhde hänellä on koiraan.

Langinvainion mukaan tuloksissa oli yllättävää koiran myönteisen vaikutuksen voimakkuus ja sen laaja-alainen yhteys hyvinvointitekijöihin ja onnellisuuteen.

Tutkimustuloksista selviää, että miehet ja naiset hyötyvät koirasta eri tavoin.

Naisilla on keskimäärin parempi tunnetason suhde koiraan kuin miehillä. Naisista esimerkiksi yli puolet kokee, että koira tuottaa paljon tai erittäin paljon turvallisuutta.

Miehille koira on ennen kaikkea kumppani, joka tukee harrastustoimintaa, kuten metsästystä.

Lähes kolmannes kyselyyn vastanneista naisista ja viidennes miehistä arvioi sosiaalisten suhteidensa vahvistuneen erittäin paljon koiran ansiosta. Vastaajat kokivat koiran yhdistävän perhettä, vahvistavan parisuhdetta ja tukevan lastenkasvatusta.

Yli puolet naisista ja kolmasosa miehistä koki koiran vähentävän yksinäisyyden tunnetta erittäin paljon.

Tutkimus toteutettiin avoimena kyselynä Kennelliiton nettisivuilla vuoden 2014 lopulla. Kyselyyn vastasi noin 9 000 henkilöä, joista 86 prosenttia oli naisia.

Tutkimukseen voi tutustua täällä.